
PRIFYSGOL METROPOLITAN CAERDYDD

BREINIO RHAGLENNI GRADD YMCHWIL I SEFYDLIADAU CYDWEITHREDOL


1 Cyflwyniad

1.1 Mae’r adran hon yn nodi’r strwythur ar gyfer rheoli’r broses o freinio Graddau Ymchwil a’r weithdrefn ar gyfer hynny.

1.2 At ddibenion yr adran hon, mae’r term Graddau Ymchwil yn cynnwys y Ddoethuriaeth Broffesiynol.

2 Awdurdod

2.1 Mae gan Brifysgol Metropolitan Caerdydd, drwy ei phwerau dyfarnu graddau a addysgir a graddau ymchwil, gyfrifoldeb am oruchwylio’r broses freinio ar gyfer rhaglenni a addysgir a rhaglenni ymchwil.

2.2 Gellir breinio graddau ymchwil i sefydliadau cydweithredol sydd â phroffiliau academaidd addas i dderbyn a goruchwylio ymgeiswyr ar gyfer graddau ymchwil Prifysgol Metropolitan Caerdydd.

2.3 Mae Rheoliadau Graddau Ymchwil Prifysgol Metropolitan Caerdydd neu Reoliadau Doethuriaeth Broffesiynol fel y bo’n briodol a’r Cod Ymarfer ar gyfer Graddau Ymchwil yn gymwys i bob darpariaeth freiniol o’r fath.

3 Strwythur ar gyfer Breinio

3.1 Bydd y rheolau canlynol yn gymwys i sefydliadau cydweithredol sy’n dymuno cynnal rhaglenni gradd ymchwil:

.1 Rhaid i’r Sefydliad Cydweithredol gael o leiaf 10 aelod academaidd o staff mewn maes disgyblaeth sydd wedi’u cymhwyso i oruchwylio graddau ymchwil, ac mae’n rhaid i o leiaf 5 ohonynt fod yn gymwys i weithredu fel Cyfarwyddwyr Astudio;

.2 Rhaid i’r Sefydliad Cydweithredol allu darparu’r cyfleusterau a nodir yng Nghod Ymarfer y Brifysgol ar gyfer Graddau Ymchwil (y Cod Ymarfer o hyn ymlaen) i fyfyrwyr ymchwil;

.3 Bydd y Sefydliad Cydweithredol yn cadw at yr holl brosesau gweinyddol a nodir yn y Cod Ymarfer ar gyfer derbyn a goruchwylio myfyrwyr ymchwil;

.4 Bydd gan y Sefydliad Cydweithredol Gyfarwyddwr Ymchwil sy’n gyfrifol am oruchwylio’r gwaith o dderbyn, goruchwylio a gweinyddu ymgeiswyr gan gynnwys gweinyddu mewn perthynas ag arholiadau;

.5 Bydd gan y Sefydliad Cydweithredol Bwyllgor Graddau Ymchwil (CIRDC) a fydd yn cynnwys fel cymedrolwyr 2 aelod o Bwyllgor Graddau Ymchwil y Brifysgol, yn ogystal â staff academaidd o’r Sefydliad Cydweithredol sy’n ymwneud â goruchwylio graddau ymchwil. Cylch gorchwyl y CIRDC, a fydd yn cyfarfod o leiaf ddwywaith y flwyddyn academaidd, yw:

i. Ystyried ymgeiswyr newydd ac argymell penodi goruchwylwyr;

ii. Argymell penodiadau Arholwyr Allanol;

iii. Ystyried uwchraddio o MPhil i PhD (o fewn amserlenni y cytunwyd arnynt yn Rheoliadau Graddau Ymchwil y Brifysgol);

iv. Ystyried Adroddiad Blynyddol Prifysgol Metropolitan Caerdydd;

v. Ystyried adroddiadau Arholwyr Allanol gan ymgeiswyr blaenorol;

vi. Adroddiadau cynnydd ar ymgeiswyr presennol;

vii. Yr wybodaeth ddiweddaraf am arholiadau ymgeiswyr a thrafodaeth am faterion sy’n codi o’r broses arholi;

viii. Gwybodaeth ystadegol;

ix. Unrhyw faterion eraill a gyfeiriwyd at y Pwyllgor gan Brifysgol Metropolitan Caerdydd;

x. Os bydd angen cymryd camau gweithredol, gall y Cadeirydd wneud hyn, mewn ymgynghoriad â Chymedrolwr.

.6 Bydd y Sefydliad Cydweithredol yn cael ei drin at ddibenion gweinyddu gradd ymchwil fel Sefydliad Ymchwil Prifysgol Metropolitan Caerdydd. O ganlyniad, bydd y Sefydliad Cydweithredol yn ddarostyngedig i oruchwyliaeth Pwyllgor Graddau Ymchwil y Brifysgol o’i brosesau. Bydd ganddo hawl i enwebu un aelod o’i bwyllgor graddau ymchwil (fel arfer y Cyfarwyddwr Ymchwil neu’r Cadeirydd) i eistedd ar Bwyllgor Graddau Ymchwil y Brifysgol;

.7 Bydd y Sefydliad Cydweithredol yn rheoli ei brosesau derbyn ei hun gan ddefnyddio ffurflen ymholiad derbyn y Brifysgol. Ar ôl i’r ffurflen gael ei chymeradwyo gan Ddeon Astudiaethau Graddedigion y Brifysgol, bydd y Sefydliad Cydweithredol yn cyhoeddi ei lythyr cynnig ei hun;

.8 Bydd pob proses weinyddol arall yn ddarostyngedig i’r broses gymeradwyo arferol gan Bwyllgor Graddau Ymchwil y Brifysgol; mae hyn yn cynnwys cymeradwyo cynigion graddau ymchwil a thimau goruchwylio; adroddiadau monitro blynyddol; atal dros dro ac ymestyn cyfnodau cofrestru; trosglwyddo i PhD, apeliadau yn erbyn penderfyniadau RDC a phenodi byrddau arholi;

.9 Bydd y traethawd ymchwil yn cael ei gyflwyno i Gofrestrfa Academaidd y Brifysgol a fydd yn cynnal y broses arholi yn yr un modd ag ar gyfer myfyrwyr yn Ysgolion y Brifysgol;

.10 Bydd y Sefydliad Cydweithredol yn adrodd yn flynyddol ar ei weithgareddau i Bwyllgor Graddau Ymchwil y Brifysgol drwy’r broses adolygu flynyddol ar gyfer astudiaethau gradd, a bydd yn derbyn cymeradwyaeth flynyddol i barhau i ddefnyddio ei awdurdod gweinyddol datganoledig yn amodol ar adolygiad boddhaol ac y cydymffurfir ag unrhyw amodau a bennir gan yr adolygiad.

4 Meini prawf ar gyfer Ceisiadau i Brifysgol Metropolitan Caerdydd i Freinio Graddau Ymchwil

4.1 Mae cymeradwyo Sefydliad Cydweithredol fel un sy’n addas ar gyfer cofrestru, goruchwylio ac archwilio myfyrwyr ar gyfer graddau ymchwil y Brifysgol yn awgrymu ymrwymiad gan y Sefydliad Cydweithredol i sicrhau bod ansawdd y ddarpariaeth yn rhoi cyfle teg a rhesymol i ymgeiswyr ennill y cymhwyster o fewn amserlen dderbyniol.

4.2 Dylai Sefydliadau Cydweithredol sy’n ceisio breinio rhaglenni graddau ymchwil gan y Brifysgol a Phanel Breinio’r Brifysgol sy’n asesu addasrwydd Sefydliad Cydweithredol i gynnig rhaglen radd ymchwil Prifysgol Metropolitan Caerdydd, ystyried yr adran o God Ymarfer y QAA sy’n ymwneud â rhaglenni ymchwil ôl-raddedig, sydd ar gael yn:

https://www.qaa.ac.uk/quality-code/advice-and-guidance/research-degrees

4.3 Y rheoliadau ar gyfer y rhaglen gradd ymchwil freiniol fydd y rhai sy’n llywodraethu graddau ymchwil yn y Brifysgol.

5 Gwerthuso’r Cynnig

Bydd Panel Breinio’r Brifysgol yn dymuno sicrhau ei hun o’r canlynol mewn perthynas â’r cynnig:

5.1 Y bydd gan y Sefydliad Cydweithredol drefniadau effeithiol ar waith i gynnal safonau academaidd priodol a gwella ansawdd rhaglenni gradd ymchwil ôl-raddedig;

5.2 Na fydd y Sefydliad Cydweithredol ond yn derbyn myfyrwyr ymchwil i amgylchedd sy’n darparu cymorth i wneud ymchwil a dysgu am ymchwil a lle mae ymchwil o ansawdd uchel yn digwydd;

5.3 Bod y Sefydliad Cydweithredol yn sefydliad sefydlog yn ariannol gyda threfniadau rheoli a gweinyddu effeithiol a digonol, adnoddau dynol a ffisegol digonol sy’n cael eu defnyddio’n dda a systemau priodol ar gyfer sicrhau ansawdd. Bydd y Brifysgol yn ceisio gwybodaeth o’r fath am y materion hyn fel y mae’n ystyried sy’n briodol, gan gynnwys cyfrifon archwiliedig ar gyfer y flwyddyn ariannol flaenorol;

5.4 Bod gweithgarwch ymchwil y Sefydliad Cydweithredol o ansawdd priodol a safon briodol i gefnogi ymchwil ar lefelau MPhil a PhD. Mae’r canlynol yn enghreifftiau o dystiolaeth i’w chyflwyno i gefnogi cais:

.1 Bod y rheswm/rhesymau dros ddymuno ymrwymo i bartneriaeth â’r Brifysgol yn dderbyniol ac yn gadarn;

.2 Bod proffil sefydliadol manwl gan gynnwys hanes gweithgarwch ymchwil, tystiolaeth o “ddiwylliant” ymchwil a chynigion ar gyfer datblygiadau yn y dyfodol (wedi’u cefnogi gan ystadegau) yn dderbyniol;

.3 Bod y gweithdrefnau manwl sydd mewn grym ar hyn o bryd neu a gynigir ar gyfer cofrestru, monitro a goruchwylio ac asesu myfyrwyr yn dderbyniol. Bydd y rhain yn cynnwys:

a) gofynion derbyn a gweithdrefn ddethol;

b) rhaglen sefydlu a llawlyfr myfyrwyr;

c) trefniadau ar gyfer goruchwylio, hawliau a chyfrifoldebau goruchwylwyr a myfyrwyr;

d) cyfnod prawf a throsglwyddo o MPhil a PhD;

e) gweithdrefnau asesu (yn unol â rheoliadau perthnasol y Brifysgol);

.4 Bod y Sefydliad Cydweithredol yn sefydlu Pwyllgor Graddau Ymchwil (CIRDC) yn unol â’r meini prawf a nodir yn 3.1.5;

.5 Bod y systemau sydd ar waith neu a gynigir i fonitro, cefnogi ac adolygu cynnydd myfyrwyr ac i gael adborth myfyrwyr yn briodol, a bod gwasanaethau lles/cymorth priodol ar waith ar gyfer myfyrwyr;

.6 Bod y staff academaidd a fydd yn goruchwylio ac yn rheoli’r rhaglen radd ymchwil freiniol yn ddigonol o ran nifer ac ansawdd (gweler paragraff 3.1.1 hefyd). Bydd angen gwybodaeth fanwl yn y meysydd canlynol:

a) Rhestr o’r holl staff (academaidd a gweinyddol);

b) CVs goruchwylwyr posibl gan gynnwys profiad o oruchwylio ymchwil;

c) graddau ymchwil sydd gan staff;

d) polisi datblygu staff ac enghreifftiau o weithgareddau cyfredol;

e) profiad staff o oruchwylio ymchwil;

f) myfyrwyr sydd wedi’u cofrestru ar hyn o bryd neu sydd wedi cwblhau;

g) myfyrwyr sy’n tynnu’n ôl/methu â chwblhau;

h) llawlyfr staff.

.7 Bod yr adnoddau sydd ar gael neu a gynigir yn ddigonol o ran maint ac ansawdd (gweler paragraff 3.1.2 hefyd). Bydd y sylw yn canolbwyntio ar lyfrgelloedd, technoleg gwybodaeth a chyfleusterau ymchwil. 
6 Aelodau’r Panel Breinio

6.1 Bydd aelodau’r Panel Breinio yn cynnwys Cadeirydd (nid o faes ymchwil), dau gynrychiolydd o Bwyllgor Graddau Ymchwil y Brifysgol, dau allanol (un o’r tu allan i Gymru), un cynrychiolydd o Gofrestrfa Academaidd y Brifysgol ac un cynrychiolydd o Uned Ymchwil a Menter y Brifysgol.

7 Rhaglen ar gyfer y Digwyddiad Breinio

7.1 Bydd rhaglen y digwyddiad fel arfer yn cynnwys:

a) cyfarfod preifat o’r Panel Breinio;

b) cyfarfod o’r Panel Breinio gydag uwch aelodau o’r Sefydliad Cydweithredol i archwilio lleoliad y rhaglen radd ymchwil arfaethedig o fewn portffolio’r Sefydliad Cydweithredol a materion cyd-destunol eraill; fel cynlluniau strategol, trefniadau ar gyfer rheoli ansawdd a safonau academaidd graddau ymchwil; datblygiad cyfredol ac arfaethedig y diwylliant, amgylchedd a chyfleusterau ymchwil; a materion sy’n ymwneud ag adnoddau ar gyfer y cynnig ac unrhyw fentrau o ran darpariaeth a allai effeithio ar y rhaglen radd ymchwil freiniol; (Sylwer, os oes materion sy’n ymwneud â phartner AU blaenorol yn tynnu’n ôl o berthynas â’r Sefydliad Cydweithredol yn parhau i fod heb eu datrys, bydd materion o’r fath yn cael eu harchwilio yn y cyfarfod hwn);

c) cyfarfod o’r Panel Breinio gyda thîm a goruchwylwyr y rhaglen gradd ymchwil freiniol fel y gall y Panel Breinio archwilio materion sy’n deillio o’r ddogfen gyflwyno gan gynnwys sail resymegol, nodau, strwythur, cynnwys a chyflawni; cofrestru, monitro, goruchwylio, asesu a chefnogi myfyrwyr; staffio a chyfleusterau ymchwil;

d) arolygiad o gyfleusterau perthnasol;

e) cyfarfod â myfyrwyr o raglenni eraill yn y Sefydliad Cydweithredol, lle bo hynny’n berthnasol;

f) cyfarfod preifat pellach o’r Panel Breinio er mwyn llunio casgliadau;

g) adborth i staff priodol y Sefydliad Cydweithredol. 

7.2 Wrth ystyried ei argymhellion i Fwrdd Ansawdd a Safonau Academaidd y Brifysgol a’r amodau a’r argymhellion cymeradwyo, fel y bo’n briodol, bydd y Panel Breinio yn cymryd sylw llawn o allu canfyddedig y Sefydliad Cydweithredol i gyflwyno’r rhaglen gradd ymchwil freiniol i lefelau trothwy ansawdd o leiaf - fel y’i dyfarnwyd o’r arbenigedd a digonolrwydd staffio, lefelau’r adnoddau dysgu a’r cymorth sydd ar gael i fyfyrwyr - ac i gynnal safonau academaidd sy’n cyfateb i’r rhai a gyflawnir gan fyfyrwyr Prifysgol Metropolitan Caerdydd sy’n cymhwyso ar gyfer dyfarniadau cyfatebol.

8 Dogfennaeth ar gyfer Digwyddiadau Breinio Gradd Ymchwil

8.1 Trosolwg

.1 Bydd y ddogfen gyflwyno yn galluogi’r Sefydliad Cydweithredol i ddangos yr hyn y mae’n bwriadu ei gyflawni a/neu wedi’i gyflawni a sut mae’n disgwyl gwneud hynny a/neu wedi gwneud hynny. Dylai dogfennaeth gryno a chlir alluogi’r darllenydd i ddeall y rhaglen gradd ymchwil arfaethedig a’i chynnydd yn  rhwydd a nodi materion perthnasol. Cyfrifoldeb Ysgol gysylltiedig y Brifysgol a/neu’r Sefydliad Cydweithredol yw sicrhau bod y ddogfennaeth gyflwyno yn cydymffurfio â gofynion y Brifysgol ac yn briodol o ran ansawdd.

.2 Mae ansawdd y ddogfennaeth yn elfen bwysig mewn rhaglen freiniol lwyddiannus. I’r perwyl hwnnw, mae natur yr iaith a ddefnyddir a’r dull cyflwyno a fabwysiedir yn bwysig. Dylai’r ysgrifennu fod yn glir ac yn fanwl gywir, dylai’r iaith fod yn syml a dylid osgoi jargon a bod yn oreiriog. Gellir defnyddio diagramau a siartiau os yw hynny’n fuddiol.

.3 Dylid trefnu’r ddogfen gyflwyno yn y fath fodd er mwyn sicrhau bod modd cael gafael arni, cyfeirio ati a’i darllen yn rhwydd. Dylid gwahaniaethu’r gwahanol feysydd sydd wedi’u cwmpasu naill ai fel is-adrannau o ddogfen fwy neu fel dogfennau ar wahân. Dylai’r cynnyrch cyffredinol fod yn hylaw ac yn ddefnyddiol.

8.2 Gwybodaeth sydd i’w chynnwys yn y Ddogfennaeth Gyflwyno

.1 Gall y ddogfennaeth sydd i’w chyflwyno i’w hystyried gan y Panel Breinio amrywio yn dibynnu ar ai cynnig i freinio PhD neu Ddoethuriaeth Broffesiynol sydd dan sylw.

.2 Bydd yr wybodaeth ganlynol i’w chynnwys yn y ddogfen gyflwyno yn gyffredin i gynigion PhD a Doethuriaeth Broffesiynol:

a) cefndir hanesyddol cryno gan gyfeirio’n benodol at ddatblygiadau diweddar a’r cyd-destun ar gyfer y rhaglen freiniol arfaethedig;
b) cyfeiriad at unrhyw adroddiadau allanol a mewnol ar ansawdd y ddarpariaeth bresennol, a hunanwerthusiad mewn perthynas â’r rhain;

c) strwythur academaidd a rheoli;

d) gwasanaethau technegydd a gwasanaethau cymorth gweinyddol;

e) niferoedd derbyn, gofynion derbyn a gweithdrefnau dethol arfaethedig;

f) rhaglen sefydlu a’r Llawlyfr Myfyrwyr arfaethedig; (sylwer y bydd y Brifysgol yn darparu Atodiad Llawlyfr Myfyrwyr i gwmpasu ei materion rheoleiddiol ac ni ddylid dyblygu na gwrthddweud y rhain yn Llawlyfr Myfyrwyr y Sefydliad Cydweithredol);

g) trefniadau ar gyfer goruchwylio, hawliau a chyfrifoldebau goruchwylwyr a myfyrwyr;

h) cyfnod prawf a throsglwyddo o MPhil a PhD;

i) gweithdrefnau asesu (yn unol â Rheoliadau Graddau Ymchwil y Brifysgol neu reoliadau Doethuriaeth Broffesiynol fel y bo’n briodol)

j) trefniadau sydd ar waith neu drefniadau arfaethedig i sefydlu Pwyllgor Gradd Ymchwil yn y Sefydliad Cydweithredol yn unol â 3.1.5;

k) mae systemau ar waith neu systemau arfaethedig i fonitro, cefnogi ac adolygu cynnydd myfyrwyr ac i gael adborth myfyrwyr yn briodol, ac ar gyfer lles a chymorth myfyrwyr;

l) gwybodaeth fanwl am y staff academaidd a fydd yn goruchwylio ac yn rheoli’r radd ymchwil freiniol arfaethedig gan gynnwys:

(i) rhestr o’r holl staff (academaidd a gweinyddol);

(ii) CVs darpar oruchwylwyr;

(iii) graddau ymchwil sydd gan staff;

(iv) polisi datblygu staff ac enghreifftiau o weithgareddau cyfredol;

(v) profiad staff o oruchwylio ymchwil;

(vi) myfyrwyr sydd wedi cofrestru ar hyn o bryd neu sydd wedi cwblhau;

(vii) myfyrwyr sy’n tynnu’n ôl/methu â chwblhau;

(viii) llawlyfr staff.

m) Yr adnoddau sydd ar gael, neu a gynigir, yn benodol:

(i) Llyfrgell

Manylion y stoc gyfredol, gan gynnwys cyfnodolion a mynediad electronig, oriau agor, cyllideb flynyddol, polisi caffael, hawliau benthyca mewn Prifysgolion a Sefydliadau lleol ac eraill;

(ii) Technoleg Gwybodaeth

Darpariaeth a chyllideb technoleg gwybodaeth a mynediad ati;

(iii) Cyfleusterau ac Amgylchedd Ymchwil

Rhestr o lety sydd ar gael ar gyfer ymchwil ac astudio, cyfleusterau tiwtorial a seminarau.

n) datganiad, gyda chyfiawnhad, o’r newidiadau a allai fod wedi’u gwneud o gymharu â rhaglen y Brifysgol, yn enwedig mewn perthynas â rhaglen freiniol Doethuriaeth Broffesiynol;

o) Dogfennau Eraill

(i) proforma manyleb rhaglen wedi’i gwblhau;

(ii) deunydd hysbysebu drafft;

(iii) unrhyw ddogfennau/adroddiadau perthnasol eraill.


8.3 Dogfennaeth Ofynnol ar gyfer Trefniadau Breinio Doethuriaeth Broffesiynol

.1 dogfen y rhaglen freiniol arfaethedig, a ddylai gynnwys yr eitemau a restrir yn 8.2.2 a dilyn fformat cyffredinol rhaglen Doethuriaeth Broffesiynol ddiffiniol y Brifysgol 
dogfen sy’n gwneud newidiadau angenrheidiol yn unig - er enghraifft, disgrifiad sefydliadol, strwythur yr ysgol, CVs ac ati - ac yn eithriadol, newidiadau i gynnwys y rhaglen sy’n briodol yng nghyd-destun y Sefydliad Cydweithredol fel am resymau rhanbarthol neu ddiwylliannol ond nodwch mai dim ond ychydig iawn o ddeunydd newydd y gall y rhaglen freiniol ei gynnwys.

.2 Rhaid defnyddio disgrifyddion modiwlau’r Brifysgol ar gyfer modiwlau presennol, ond gydag enw tiwtor y modiwl wedi’i newid fel y bo’n briodol.

9 Llunio Penderfyniadau’r Panel Breinio

9.1 Gall Paneli Breinio wneud y penderfyniadau canlynol: -

(i) bod trefniadau breinio’r rhaglen gradd ymchwil yn cael eu cymeradwyo;

(ii) bod trefniadau breinio’r rhaglen gradd ymchwil yn cael eu cymeradwyo yn amodol ar gyflawni amodau o fewn yr amserlen a nodwyd, a bod argymhellion llawn a thystiolaeth ohonynt (trwy gofnodion CIRDC dilynol) yn cael eu hystyried yn llawn. Gall materion yn ymwneud ag adnoddau, gan gynnwys staffio, arwain at ofyniad am gynllun gweithredu, i’w fonitro drwy Fwrdd Ansawdd a Safonau Academaidd y Brifysgol;

(iii) nad yw trefniadau breinio’r rhaglen gradd ymchwil yn cael eu cymeradwyo ond bod y cynnig yn cael ei ailgyflwyno ar ôl proses bellach o ddatblygu a/neu ail-ddylunio. Yn achos ailgyflwyno, bydd adroddiad y Panel Breinio yn nodi’r materion hynny y mae angen mynd i’r afael â nhw cyn y gellir cynnal digwyddiad pellach;

(iv) bod trefniadau breinio’r rhaglen radd ymchwil yn cael eu gwrthod, ar y sail na fyddai cymhwyso amodau na datblygiad pellach yn arwain at raglen ymchwil freiniol sy’n briodol o ran ansawdd neu safon.

10 Cymeradwyo

10.1 Ni ddylid argymell cymeradwyo trefniadau breinio gradd ymchwil i Fwrdd Ansawdd a Safonau Academaidd y Brifysgol os yw’r Panel Breinio yn parhau i fod amheuon diifrifol ynghylch nodau, safon academaidd, strwythur, cynnwys, rheoliadau ar gyfer asesiadau, adnoddau ac ati, ar ôl i’r ddeialog gyda’r Sefydliad Cydweithredol gael ei chwblhau.
10.2 Dylai penderfyniadau’r Panel Breinio gael eu gwneud ar sail y digwyddiad breinio ac ni ddylai pwysau sy’n deillio o amseriad digwyddiad ddylanwadu ar y penderfyniad academaidd.

10.3 Mae’r sefyllfa sy’n achosi’r anhawster mwyaf yn codi lle mae’r ddogfen yn ddiffygiol ond lle mae amheuon y Panel Breinio wedi’u bodloni wrth drafod. Mewn achosion o’r fath, rhaid i’r Panel Breinio fod yn fodlon bod y materion wedi’u datrys neu y gellir eu datrys ac y bydd y ddogfennaeth yn cael ei diwygio yn unol â hynny (trwy osod amodau).

11 Amodau/Argymhellion ar gyfer Cymeradwyo

11.1 Dylid defnyddio amodau cymeradwyo ar gyfer gofynion y mae’n RHAID eu bodloni er mwyn sicrhau bod y rhaglen gradd ymchwil freiniol yn bodloni’r trothwy gofynnol o ran ansawdd a safonau. Rhaid mynegi amodau’n fanwl, rhaid i’r Panel Breinio gytuno â nhw a rhaid iddynt gyd-fynd ag amserlen i’w cwblhau – fel arfer cyn i fyfyrwyr gael eu derbyn i’r rhaglen freiniol. Rhaid cyflwyno dogfennaeth, fel arfer ar ffurf dogfen ddiwygiedig (ddiffiniol) y rhaglen ymchwil, i’r Uned Safonau ac Ansawdd Academaidd i’w hystyried gan Gadeirydd y Panel Breinio.

11.2 Dylid mynegi newidiadau sy’n ddymunol er mwyn gwella ansawdd y rhaglen gradd ymchwil freiniol a/neu brofiad myfyrwyr, ond nad ydynt yn effeithio ar safon y trothwy, fel argymhellion. Mae argymhellion yn rhai cynghorol yn hytrach nag yn orfodol, ond byddai system monitro ansawdd y Brifysgol yn dymuno gweld cyfeiriad at ble mae materion o’r fath wedi’u hystyried a’u gweithredu neu eu gwrthod. Gallai hyn gynnwys cynllun gweithredu o faterion i’w datrys. Dylid cofnodi ymatebion i’r argymhelliad yng nghofnodion y CIRDC a’r adroddiad blynyddol ar weithgarwch ymchwil a gyflwynir i Bwyllgor Graddau Ymchwil y Brifysgol. Ni ellir defnyddio argymhellion fel modd o wella ansawdd neu safonau lle mae’r Panel Breinio yn barnu bod un neu’r ddau o’r rhain yn is na’r lefel trothwy dderbyniol.

